РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 345-253/16

4. фебруар 2016. године

Б е о г р а д

НАРОДНА СКУПШТИНА

Б е о г р а д

Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине („Службени гласник РС” број 20/12 - пречишћен текст), Народној скупштини Предлог аутентичног тумачења одредби члана 142. Закона о јавном информисању и медијима („Службени гласник РС“, бр. 83/14 и 58/15), с предлогом да се у складу са чланом 167. Пословника Народне скупштине, донесе по хитном поступку.

За представника Одбора у Народној скупштини одређен је др Александар Мартиновић, председник Одбора.

ПРЕДСЕДНИК ОДБОРА

др Александар Мартиновић

ПРЕДЛОГ

На основу члана 8. став 1. Закона о Народној скупштини („Службени гласник РС“, број 9/10) и члана 194. став 2. Пословника Народне скупштине („Службени гласник РС” број 20/12 - пречишћен текст)

Народна скупштина на седници одржаној \_\_\_\_\_\_\_\_\_\_\_\_\_\_\_\_\_\_ 2016. године, донела је

АУТЕНТИЧНО ТУМАЧЕЊЕ

одредби члана 142. Закона о јавном информисању и медијима („Службени гласник РС“, бр. 83/14 и 58/15).

Према одредби члана 142. став 1. Закона о јавном информисању и медијима: „Издавач кога је непосредно или посредно основала Република Србија, аутономна покрајина, односно јединица локалне самоуправе, изузев медија из члана 16. став 1. овог закона, као и издавач кога је непосредно или посредно основала установа, предузеће и друго правно лице које је у целини или претежним делом у јавној својини или које се у целини или претежним делом финансира из јавних прихода, приватизује се у складу са прописима којима се уређују услови и поступак промене власништва друштвеног и јавног капитала и имовине“.

Одредба члана 142. став 11. гласи: „Уколико јавни позив за продају капитала издавача из става 1. овог члана не буде објављен до 1. јула 2015. године, поступак продаје капитала се обуставља, а капитал издавача медија се приватизује преносом акција запосленима без накнаде“.

Одредба члана 142. став 12. гласи: „Уколико је јавни позив објављен у року предвиђеном ставом 11. овог члана, а капитал издавача не буде продат до 31. октобра 2015. године, поступак продаје капитала се обуставља, а капитал издавача медија се приватизује преносом акција запосленима без накнаде.“

Важећи правни прописи Републике Србије који се односе на пренос капитала без накнаде запосленима код издавача медија предвиђају да запослени имају право на пренос бесплатних акција за сваку пуну годину проведену у радном односу код тог издавача медија, те да се право на пренос бесплатних акција може остварити највише за 35 година проведених у радном односу код тог издавача медија.

Ове одредбе треба разумети тако да у поступку преноса капитала издавача медија запосленима без накнаде, запослени остварују право на пренос капитала за који није објављен јавни позив за продају, односно капитала који није продат, на начин да се пренос капитала изврши у целости, без ограничења који се односи на укупну номиналну вредност за сваку пуну годину радног стажа у радном односу, али највише за 35 година проведених у радном односу код тог издавача медија.

Ово аутентично тумачење објавити у "Службеном гласнику Републике Србије".

01 Број

У Београду, \_\_\_\_\_\_\_\_\_\_\_\_\_\_, 2016. године

НАРОДНА СКУПШТИНА

ПРЕДСЕДНИК

Маја Гојковић

О б р а з л о ж е њ е

У Предлогу за доношење аутентичног тумачења одредби члана 142. Закона о јавном информисању и медијима, који је поднела народни посланик Александра Томић, указује се да постоје недоумице око тога шта се сматра адекватном применом одредби овог Закона, односно важећих правних прописа Републике Србије, који се односе на пренос капитала без накнаде запосленима код издавача медија, а самим тим и до недоумице у начину преношења власништва над акцијама издавача који је у целини или претежном делу у јавној својини.

Ове недоумице су изазвале и преко десет конкретних спорних преноса власништва у пракси, а међу њима и случај Регионалне Радио телевизије Врање где је дошло и до покретања управног спора. Наиме, Законом о приватизацији прописан је пренос капитала без накнаде запосленима који, између осталог, предвиђа да се право на стицање акција без накнаде може остварити највише за 35 година времена проведеног у радном односу, као и да запослени имају право на стицање акција без накнаде чија је укупна номинална вредност 200 евра у динарској противвредности, по званичном средњем курсу динара на дан објављивања јавног позива, за сваку пуну годину рада у радном односу. Уколико је вредност капитала за стицање акција без накнаде, мања од укупне номиналне вредности акција које запослени стичу без накнаде, запослени стичу право на мањи број акција, сразмерно односу тих вредности. Са друге стране, чланом 142. став 13. Закона о јавном информисању и медијима прописано је и овлашћење Владе за доношење акта којим се ближе уређује пренос акција запосленима без накнаде. У вези са тим, важећи правни прописи Републике Србије који се односе на пренос капитала без накнаде запосленима код издавача медија предвиђају да запослени имају право на пренос бесплатних акција за сваку пуну годину проведену у радном односу код тог издавача медија. Право на пренос бесплатних акција може се остварити највише за 35 година проведених у радном односу код тог издавача медија.

Из свих цитираних законских одредби, у пракси се поставила дилема да ли, у случајевима када долази до обуставе поступка продаје капитала медија, капитал који се преноси запосленима представља целокупан капитал медија без номиналних ограничења регулисаних одредбама Закона о приватизацији, како на такву примену сугерише члан 142. Закона о јавном информисању и медијима и прописују важећи правни прописи Републике Србије који се односе на пренос капитала без накнаде запосленима код издавача медија и из чега произлази да је интенција законодавца била и да у овом случају направи изузетак од примене правила прописаног Законом о приватизацији као прописа којим је уређен услов и поступак промене власништва друштвеног и јавног капитала и имовине.

У складу са чланом 167. Пословника Народне скупштине, Одбор предлаже да се аутентично тумачење донесе по хитном поступку, да би се спречиле штетне последице до којих могу да доведу недоумице у примени наведених одредби.